
הצעת חוק ההתייעלות הכלכלית (תיקוני חקיקה ליישום התכנית הכלכלית

לשנים 2009 ו-2010), התשס"ט-2009 – פרק ל"ד, סעיף 259 – מכשירי החייאה

היו"ר חיים כץ:


צהרים טובים. היום יום שני, ט"ז בתמוז, ה-28.6.2010. אני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), פרק ל"ד, סעיף 259 – מכשירי החייאה.


אני מבקש לשמוע את נציגי התמ"ת. 

יורם אלעזרי:


שלום, שמי יורם אלעזרי. אני מפקח עבודה ראשי במשרד התמ"ת. אני הגורם המקצועי שעליו הוטל יישום החוק.

היו"ר חיים כץ:


האם אתה חושב שצריך לבטל את החוק? 

יורם אלעזרי:


כאשר הגשנו בזמנו את הבקשה, אנחנו סברנו שמשרד התמ"ת הוא לא האכסניה המתאימה ליישום החוק הזה בגלל היעדר יכולת וידע מקצועי, מצד אחד. ומצד שני, משאבים. משהוטל החוק, והוא קיים, אנחנו עושים כל שלאל ידינו על מנת ליישם אותו. אנחנו גם פועלים מול האוצר על מנת לקבל את המשאבים הדרושים לנו. מאידך, אנחנו פועלים מול מגן דוד אדום כגוף שיעזור לנו לגשר על הפערים המקצועיים שיש לנו משום שאין לנו את הידע המקצועי הדרוש ליישום החוק. 

היו"ר חיים כץ:


נקבע שאתם תקבעו תקנות לעניין. איפה זה עומד?

יורם אלעזרי:


אנחנו נמצאים בניסוח מתקדם של התקנות.

היו"ר חיים כץ:


מה זה "מתקדם"?

יורם אלעזרי:


טיוטא כמעט סופית. אנחנו כותבים את התקנות האלה.

היו"ר חיים כץ:


לפני שנתיים הייתם צריכים להביא לנו תקנות. שנתיים ימים אנחנו מתקדמים. אם אחרי שנתיים לא היינו מתקדמים, לאן היינו מגיעים?

יורם אלעזרי:


העיכוב הוא משום שלנו אין את הידע המקצועי לנושא הזה. אנחנו הלכנו ללמוד את הדברים על מנת לכתוב את התקנות, ולקח לנו הרבה מאוד זמן. גם היום אנחנו עושים את כתיבת התקנות באמצעות ובסיוע גופים מקצועיים שיודעים זאת מאחר ולמדנו שבנושא של מכשירי החייאה לא מדובר רק בהתקנה של מכשיר החייאה, אלא זה חלק משרשרת של הצלת חיים שכוללת ארבעה שלבים. השלב הראשון הוא קריאה לגורם רפואי, לגורם של רפואה דחופה. השלב השני הוא ביצוע של החייאה במקום. השלב השלישי הוא הפעלת הדפיברילטור, והשלב הרביעי הוא טיפול משלים והחייאה מתקדמת באמצעות גוף רפואה.

רחל אדטו:


זה מאוד מסובך, ולכן זה נמשך שנתיים. אדוני, אתה הצגת את זה עכשיו בצורה מורכבת. אבל, המכשיר הזה הוא המכשיר הכי פשוט שמוצב בתחנות רכבת בכל מקום. מה שצריך לעשות הוא בסך הכול לשים את שתי האלקטרודות על בית החזה.  כל מה שאמרת זה בדיוק הסיבה למה אי אפשר להתקין תקנות – מי יעשה את ההחייאה, ואיך נעביר את החייאה וכד'. צריך להגיד: יוצב מכשיר. על המכשיר כתובות הוראות, וכל ילד לקחת את שתי האלקטרודות ולעשות. זה מה שצריך לעשות, לא צריך לעשות יותר שום דבר אחר. לכן, אל תסבכו את זה עם כל רשימת ארבעת השלבים כי זה פשוט לא נכון להעמיד את זה כך. הדרך הנכונה היא להעמיד את המכשיר בכל מקום שבו יש קהל כמו: תיאטרון, רכבת, כנסת, ובכל מקום.

היו"ר חיים כץ:


רכבת תחתית.

רחל אדטו:


רכבת תחתית שתהיה בירושלים, ובכל מקום שלא יהיה. אין הרבה תקנות לדברים האלה.

דוד רותם:


הם רוצים להתחיל עם הרכבת התחתית.

רחל אדטו:


ברגע שזה מוצג כמו שזה מוצג שצריך לעשות קורסי השלמה להחייאה, וללמד החייאה ולמצוא אנשים, זה בדיוק לקבור את זה.

היו"ר חיים כץ:


מתי אתם יודעים לסיים את התקנות?

יורם אלעזרי:


כפי שאמרתי, אנחנו פועלים כרגע יחד עם מד"א כגוף מקצועי, ואנחנו מקדמים את זה כמה שיותר מהר.


אדוני, תרשה לי להתייחס למה שנאמר. כיוון שאני אינני רופא, ובוודאי לא קרדיולוג, בדברים שלי אני מסתמך על דברי מומחים. נמצאים פה גם אנשים שהם מומחים בתחום הזה.

היו"ר חיים כץ:


האם הם עוזרים לך לכתוב?

יורם אלעזרי:


עוזרים לי לכתוב. 

היו"ר חיים כץ:


אתה שמהנהן בראש, האם אתה עוזר לו לכתוב? אוקיי, תודה רבה. 

יורם אלעזרי:


אני מציע לשאול אותם, בבקשה.

היו"ר חיים כץ:


אני מקבל את הצעתך, ואני מודה לך על זה. אדוני, בבקשה.

נתן קודינסקי:


שמי נתן קודינסקי, ואני מנהל ההדרכה של מגן דוד אדום. אני זה שהתחלתי להוביל את הנושא הזה בתוך מד"א, ובמדינת ישראל בכלל. אני עוסק בנושא הזה לא שנתיים, אלא קרוב ל-15 שנה. כמו שאמרה חברת הכנסת, הנושא הוא באמת כל כך פשוט, וכל כך ידידותי שבאמת כל מי שיושב כאן היום סביב השולחן הזה, יציל פה חיי אדם תוך חמש דקות או תוך שלוש דקות של קריאת הוראות 1, 2, 3, 4, 5. אין פה חוכמות. 


רבותי, אני חוזר מאי קטן ביוון של 30 ק"מ, ואני רוצה לומר לכם שראיתי שם ארבעה מכשירים: אחד בבית המלון, ושניים בשדה התעופה, ואחד בתחנת האוטובוס. שאלתי אותם האם הם התקינו זאת, והם אמרו: כן, אנחנו התקנו, וכבר היו לנו מקרים של הצלת חיים, ואנחנו נציל חיים.

היו"ר חיים כץ:


זה מגדיל את הגירעונות של קרנות הפנסיה. ברור לך מה יקרה עם העלאת תוחלת החיים.

נתן קודינסקי:


האמן לי שכל אחד מאיתנו היה רוצה לזכות בהחייאה, ולהמשיך לחיות. אספר לכם סיפור קצר. אבא שלי התמוטט לידי כאשר עמדנו יחד בתור בבנק דיסקונט. תוך חמש דקות הוא קיבל מכת חשמל עם מכשיר כזה דרך כונן שלנו, והוא חי עוד שבע שנים. זה קרה לו כאשר הוא היה בן 85. תאמין לי שלא קרה שום דבר לפנסיה שלו.

היו"ר חיים כץ:


לפנסיה שלו לא קרה כלום, אבל לאחרים.

נתן קודינסקי:


לא יקרה שום דבר. 

רחל אדטו:


זה ממש אלמנטארי, והדרך של יצירת התקנות רק תקבור את זה. לא צריך תקנות לזה.

דוד רותם:


אדוני, לא צריך תקנות.

נתן קודינסקי:


אדוני היושב ראש, אני רואה פה שרוצים לבטל את החוק הזה בגלל העלויות הניכרות של הפעלת החוק.

אורלי לוי אבקסיס:


אל תהיה בטוח.

נתן קודינסקי:


קודם כל, אני לא מבין בעלויות. אני רק רוצה לומר לחברים היושבים כאן סביב השולחן שגם ללא החוק יש מכשירים רבים במדינת ישראל החל מבתי קולנוע, וכלה בתיאטראות, וברכבת. גם מבלי שהתקנות תוקנו כבר יש מכשירים כאלה. אני לא יודע מי צריך לתקצב את זה, האם זה משרד האוצר. אני רק רוצה לומר לך שלא יכולה להיות פה אפליה. במשרדי הממשלה – ואני לא אפרט אותם כאן – יש מכשירים כאלה.

אורלי לוי אבקסיס:


גם מאחורי המליאה יש מכשיר כזה.

נתן קודינסקי:


נכון, וגם בכנסת יש מכשיר כזה או שניים. אני לא מבין, למה שלא יהיה מכשיר כזה בתחנת הרכבת במודיעין? פה יצילו חיים, ושם יצילו חיים.

היו"ר חיים כץ:


תודה רבה. חבר הכנסת רותם, בבקשה.

דוד רותם:


אדוני, אני מציע שנסתכל על דברי ההסבר: "נוכח העלויות הניכרות של הפעלת החוק האמור, מוצע לבטלו". לא תקנות, לא סיפורים, לא שום דבר. אז שלא יבואו הנה עם הצעת חוק שיש לה דברי הסבר ברורים, ויספרו לנו: אנחנו קובעים תקנות, ועד שיהיו תקנות, ובינתיים אל תפעילו, וכו' וכו'. קודם כל, בואו נדבר אמת. הסיבה שרוצים לבטל את החוק היא העלות התקציבית שלו – לא תקנות, לא סיפורים, לא מומחים, לא שום דבר אחר. אנא לדייק כשבאים לוועדה בכנסת. אי אפשר לספר סיפורים אחרים, כי אילו היה כל דבר אחר היו כותבים את זה בדברי ההסבר.


אדוני, מה שקורה הוא דבר מאוד פשוט. התחלנו לשקול חיי אדם בעלויות כספיות.

היו"ר חיים כץ:


האם זה דבר חדש?

דוד רותם:


כן, זה חדש ואני אגיד לך למה.

היו"ר חיים כץ:


לא, בוועדה הזאת זה כל יום. 

רחל אדטו:


לא, הוא מתכוון כאשר זה כתוב בצורה כזאת, בצורה רשמית, שזה בגלל המשבר הכלכלי העולמי. 

דוד רותם:


אדוני היושב ראש, אני אומר לך יותר מזה. אילו היו אומרים עלויות ניכרות, ולכן הוציאו את זה מהכנסת, והוציאו את זה ממשרדי הממשלה בכל המקומות, אז ניחא. אבל, זה לא. קודם כל התקינו אצלנו, עכשיו בואו נראה מה קורה עם האזרחים. אני חושב שזהו אחד הדברים הכי חמורים שיש. איך זה מותקן במשרדי ממשלה בלי תקנות? איך זה מותקן בבניין הכנסת בלי תקנות? האם אפשר להסתדר?

יורם אלעזרי:


למה השאלה מופנית אליי?

היו"ר חיים כץ:


היא לא מופנית אליך, אתה רק יושב מולו, ואל תענה לו. במקרה אתה יושב ממול, אל תענה לו.

דוד רותם:


אתה אמרת שאתם עובדים על תקנות, דיברתם על תקנות.

היו"ר חיים כץ:


אדוני, נציג האוצר, בבקשה.

רן רידניק:


שלום, אני רן רידניק ממשרד האוצר. כפי שאמר חבר הכנסת, ובצדק, ביקשנו לבטל את החוק הזה בגלל העלות התקציבית, אנחנו מודים בכך. יש עלויות גם חד-פעמיות וגם קבועות, יש עלויות מהותיות.

היו"ר חיים כץ:


כמה זמן אתה עובד באוצר?

רן רידניק:


חצי שנה.

דוד רותם:


כמה כסף זה הולך לעלות?

היו"ר חיים כץ:


חבר הכנסת דוד רותם. 

רן רידניק:


אני אשמח לסיים את דבריי.

היו"ר חיים כץ:


כן, כן. הוא לא יפריע לך.

רן רידניק:


אני מייד אגיע לעלויות. אבל, מעבר לכך, כל עוד החוק כרגע קיים, והוא קיים, ומחייב כמובן את כל משרדי הממשלה לפעול, ובעצם להתקין תקנות ולפעול, - - -

היו"ר חיים כץ:


מה התפקיד שלך במשרד האוצר?

רן רידניק:


תפקידי הוא רפרנט תעסוקה באגף התקציבים. לגבי שאלת חבר הכנסת, מבחינת עלויות – על פי הערכות זה כעלות חד פעמית משקית של כ-40 מיליון שקלים, ועלות תפעולית שנתית של כ-5 מיליון.

אורלי לוי אבקסיס:


האם הפחתתם את מה שכבר שמתם?

היו"ר חיים כץ:


חברת הכנסת אורלי לוי, הוא בסך הכול חצי שנה באוצר. תני לו להתבטא.

רן רידניק:


זו העלות המשקית ששאלתם. ולכן, אכן הוגשה הצעת החוק לבטל את מכשירי החייאה  בנושא הזה, והוא צודק. שוב, כרגע החוק קיים והם פועלים ליישומו כל עוד הוא קיים.

רחל אדטו:


אתה יודע שבן אדם מת הוא הרבה יותר זול מבחינת עלות.

היו"ר חיים כץ:


ביום שלישי ה-12.2.2008 הופיע פה ראובן קוגן שהיה רכז בריאות במשרד האוצר. האם אתה רוצה לשמוע את מה שהוא אמר? "לחוק הזה אין עלות תקציבית". הנה הפרוטוקול של הכנסת הזאת: "לחוק הזה אין עלות תקציבית". בשביל זה פיטרתם אותו.

רן רידניק:


לא, הוא עדיין עובד. הוא בכיר ממני בדרגה, וכנראה טוב ממני.

היו"ר חיים כץ:


כנראה שצריך להוריד אותו בדרגה, או להעלות אותך בדרגה.

רן רידניק:


לא זה ולא זה. אני התייחסתי לעלות משקית, לא תקציבית, וזה 40 מיליון שקלים לכלל המשק. עלות תקציבית נמוכה יותר, אבל היא עדיין מעל הסף של חמישה מיליון - - -

היו"ר חיים כץ:


זה מה שהוא אמר: "אין עלות תקציבית". 

וילמה מאור:


הנה, גם מזכיר הכנסת מודיע שאין עלות תקציבית להצעת החוק.

קריאה:


כמה  עולה מכשיר אחד כזה?

קריאה:

            13,500 שקלים.

רחל אדטו:


הרי המקומות הפרטיים - הרכבת, בתי הקולנוע - קונים את זה מכספם. לכן, אתה לא אמור לקחת את זה בחשבון.

רן רידניק:


הפרדתי בין עלות משקית לתקציבית.

היו"ר חיים כץ:


עו"ד מיכאל אטלן מהתמ"ת מבקש להשלים. בבקשה, אדוני.

מיכאל אטלן:


אני מחזיק בידיי טיוטות של תקנות, כך שלא תחשדו בנו שאנחנו אומרים שצריך תקנות בשביל להרוויח זמן. צריך תקנות, זה חוק פלילי. זה חוק פלילי, ולכן מי שלא הציב כפי שצריך להציב את המכשיר, ומי שלא וידא תקינות כפי שצריך לוודא – כל זה צריך להיקבע בתקנות כדי שלעבירה הזאת תהיה שיניים. אתה בוועדת החוקה, ואתה צריך להיות רגיש לעניין הזה.

היו"ר חיים כץ:


עו"ד אטלן, אני לוקח אותך כעורך-דין רציני, עם צוות עבודה רציני שעובד קשה. ב-29.7.2008: תקנות ראשונות לזה יובאו אלינו תוך 60 ימים מיום פרסום החוק. זאת אומרת, לפני שנתיים היית צריך להביא תקנות. קודם כל, אני שמח שאתה מחזיק טיוטא, היתה התקדמות.

מיכאל אטלן:


אבל, למה לנו? הרי לפני שנה היה צריך להתקיים הדיון על חוק ההסדרים.

היו"ר חיים כץ:


היה. הדיון הזה הוא דיון שני בעניין.

מיכאל אטלן:


הממשלה רצתה לבטל את החוק הזה בחוק ההסדרים. אנחנו חיכינו. עכשיו כשראינו שהכנסת לא דנה בחוק ההסדרים - - -

מרינה סולודקין:

אנחנו לא נתנו.

מיכאל אטלן:


עכשיו כשראינו שהכנסת לא מעלה את החוק שנה שעברה, התחלנו להתארגן. 

היו"ר חיים כץ:


לפרוטוקול, להערכתך, כמה זמן ייקח לך לכתוב תקנות?

מיכאל אטלן:


לא, התקנות כתובות.

היו"ר חיים כץ:


מתי תביא את התקנות לוועדה?

מיכאל אטלן:


לוועדה – אני צריך לקבל את ההסכמה על שיתוף הפעולה שבנינו עם מד"א, ולהתגבר על הקושי שיש כאלה שמעוררים.

היו"ר חיים כץ:


אבל, לכם יש את כוח הניסוח, והמשא-ומתן עם מד"א. כמה זמן ייקח לכם העניין?

מיכאל אטלן:


אני, בלי נדר, מקווה להגיע עד סוף המושב.

היו"ר חיים כץ:


עד סוף המושב הזה?

מיכאל אטלן:


אני מקווה מאוד.

היו"ר חיים כץ:


עד סוף המושב הזה?

מיכאל אטלן:


אני מקווה מאוד. אבל, אני לא לבד בממשלה. אני צריך לקבל אישורים מהמשרדים.

היו"ר חיים כץ:


אנחנו ניתן לך עד סוף הפגרה.

רחל אדטו:


למה זורקים את זה על מד"א בכלל? למה מד"א צריך להיות בעניין?

מיכאל אטלן:


מד"א היא מכפלת כוח אדירה לבצע את הבדיקות הטכניות שאנחנו בתמ"ת לא מבינים בהן.

רחל אדטו:


איזה בדיקות טכניות?

מיכאל אטלן:


למשל, של אופן הצבת, אופן האחזקה.

היו"ר חיים כץ:


רחל, הם חזרו בהם. הרי המטרה שלנו היא שיצילו חיי אדם. נקווה שלא יצטרכו להשתמש במכשיר הזה, אבל שהוא יהיה אם חלילה יש בו צורך. זאת המטרה שלנו. רוח הדברים פה היא שהם חוזרים בהם מהבקשה לבטל את החוק. בינתיים החוק הזה מופעל, והם רוצים להביא את התקנות ולקבע אותו. אז זה ייקח עוד חודש, החיפזון הוא מהשטן.  מיכאל אטלן הוא עורך-דין רציני, והוא מכבד את מילותיו. הוא בא ואומר פה בוועדה שתוך שלושה חודשים העניין סגור. 

מיכאל אטלן:


בלי נדר, כי אני צריך הסכמות של משרד המשפטים ומשרד האוצר.

היו"ר חיים כץ:


בטח "בלי נדר". האם אנחנו צריכים צרות עם הרב עובדיה?

מיכאל אטלן:


במיוחד אנחנו רוצים לנסות שבמסגרת ההוראות שהשר צריך לקבוע לפי החוק, ייקבע שלא די להציב את המכשיר, אלא להציב את המכשיר בצורה שהיא מפעילה גם את החייגן האוטומאטי כדי שמייד אחרי שמישהו יפעיל את הדפיברילטור יצא אמבולנס למקום. הם שכנעו אותנו, אנחנו משוכנעים שזה דבר חיוני בשביל שהמכשיר הזה ישיג את מטרתו האמיתית. 

רחל אדטו:


פה צריך כסף, לדבר הזה. זה כבר עלויות.

מיכאל אטלן:


אני אגלה לך סוד. יש לנו פה עוד סט של תקנות על אגרות למד"א. כי היתרון של מד"א על פני האחרים הוא שזהו תאגיד סטטוטורי והוא יכול לגבות אגרות אם הוא יסדיר את זה בתקנות. על התקנות האלה אני צריך את הסכמת השותפים שלי בממשלה. אנחנו מאוד - - - דווקא. אבל, אני אשמח לכל עזרה פה מכם על מנת להעביר את זה. 

היו"ר חיים כץ:


חבר הכנסת אריה ביבי, בבקשה.

אריה ביבי:


אני רציתי לתת עכשיו נאום חוצב סלעים. אבל, אם הוא מתחייב כאן שתוך שלושה חודשים יסדירו את העניין הזה, אז בוא נלך להצבעה ונגמור את העניין.

היו"ר חיים כץ:


אין הצבעה, לא צריך להצביע. לא מצביעים.

דוד רותם:


חיים, אתה יודע מה יקרה בעוד שלושה חודשים.

היו"ר חיים כץ:


לא, לא מצביעים. לא מצביעים.

דוד רותם:


הם יכניסו את זה לחוק ההסדרים.

היו"ר חיים כץ:


לא מצביעים. זה מפוצל, הם לא יכולים. זה בתוך דיונים.

אריה ביבי:


אדוני, לוקחים לי את רשות הדיבור. האם שמת לב?

היו"ר חיים כץ:


זהו דיון סוער על הצלת חיים, ולהוציא האוצר, שאני לא יודע משום מה הוא לא רוצה להציל חיים - - -

אריה ביבי:


זאת המילה הכי רצינית. האם לנושא הצלת חיים יש עניין של כסף?

היו"ר חיים כץ:


עלות תקציבית, ודאי. כאשר הלאימו את קרנות הפנסיה אני אמרתי שיש שתי דרכים לפתור את הבעיה.

אריה ביבי:


אם הג'נטלמן הזה מתחייב שלושה חודשים, ואתה אומר שאנחנו לא צריכים להצביע בשביל זה, איך אנחנו נדאג שהוא יבצע את ההתחייבות שלו?

היו"ר חיים כץ:


ברגע שאתה מצביע, ואתה מביא את זה למליאה, והמליאה מחליטה להפיל לך את זה, אז אתה נמצא בפני בעיה גדולה. כל עוד לא הצבעת וזה לא עולה למליאה אז זה ישנו.

דוד רותם:


אנחנו מודים לך, אדוני היושב ראש.

אריה ביבי:


אני אתן לו שלושה חודשים.

רחל אדטו:


חיים, ברור לך לחלוטין ששלושה חודשים אי אפשר יהיה להרחיב את החוק הזה כך שזה יהיה מרושת גם למד"א. זה כל כך מורכב לעשות את זה, ואת כל מדינת ישראל לרשת כך.

היו"ר חיים כץ:


רחל אדטו, את אישה יסודית, ויורדת לפרטי פרטים. אני בן אדם צנוע. אני רוצה להתחיל במשהו, ולהרחיב לאט לאט. יש את זה, להרחיב טיפה, להרחיב טיפה.

אורלי לוי אבקסיס:


חברת הכנסת אדטו, אם תביאי את זה לכנסת וזה ייפול שם, אז את בבעיה גדולה. בואו ננסה ללכת על המסלול הבטוח כמו שהציע חבר הכנסת חיים כץ.

היו"ר חיים כץ:


חברת הכנסת סולודקין, אני אתן לך את רשות הדיבור. כמציעת החוק את תהיה המסכמת. היה חשוב לי להביא אותך לפה מכמה סיבות. אבל, נדבר לאחר מכן. 


אדוני, בבקשה.

שמואל ויסקין:


שמי פרופ' ויסקין, ואני נציג איגוד הקרדיולוגי. אני רוצה לספר שבמהלך הזמן שאנחנו ממתינים לחוק ניסינו לשכנע גופים - למשל, בתי-ספר - שלא יחכו לחוק, ושיקנו את המכשיר. היינו בבתי-ספר, ואמרנו להם לא לחכות לחוק, ושיהיה מכשיר בכל בית-ספר. הרי מדובר בעלות של 5,000 שקל – שקל לילד, או חמישה שקלים לילד. מסתבר שהם לא יכולים להוציא את הכסף גם אם הם עושים מגבית. יש להם מגבלות על מה הם יכולים להוציא את הכסף. אם כן, גם זה לא עבד. בינתיים קיבלנו במהלך השנים האלה שני בחורים שקיבלו דום לב בבית-ספר. הם עברו החייאה באיחור, והם נשארו עם נזק מוחי כזה או אחר. אני מבקש – מה שצריך לעשות, תעשו. 

היו"ר חיים כץ:


האם אתה יכול להתחייב שאם המכשירים האלה היו אז הם היו במצב אחר? אתה אומר שיש סבירות.

שמואל ויסקין:


יש ספרות, יש ספרות על בתי-ספר בארצות-הברית לגבי היכן שיש. התוצאות של ההחייאה הן לאין ערוך יותר טובות לעומת מצב שבו אין מכשיר. זה לא חוכמה.

היו"ר חיים כץ:


אני מתאר לעצמי. האם עוד מישהו רוצה להוסיף? כן, אדוני.

פיני קבלו:


אני פיני קבלו, סמנכ"ל בשלטון המקומי. בדיונים הקודמים על הצעת החוק באמת נתנו את ברכתנו כי בסך הכול מדובר בהצלת חיי אדם כמו שאמרו היושב ראש וחבריו. 


אני שומע כאן שהעלויות כאן נעות בין 5,000. בפעם הקודמת אמרו לנו שזה בערך 1,000 שקל, ועכשיו זה 13,000 שקל באוצר. 

רחל אדטו:


עלות מכשיר אחד שכזה היא 1,200 דולר.

רן אינדיק:


אני יודע מנתוני משרד הבריאות. כ- - -  אלף חמש מאות, מנדב שפי משרד הבריאות.

היו"ר חיים כץ:


חברת הכנסת רחל אדטו, 1,200 דולר זה 4,200 שקל, ועוד מע"מ זה 15. זה לא מגיע ל-5. אצלם זה 12, אז זה שני מכשירים עם מע"מ. 

פיני קבלו:


האוצר נקב בסכום של 40 מיליון שקל ליישום הצעת החוק. האם הוא מתכונן לשפות את מוסדות הציבור בסכומי הכסף?

היו"ר חיים כץ:


כן, כן. הוא אחר כך ייתן לך שיק.

פיני קבלו:


הוא אמר 40 מיליון שקל, ואנחנו ברשויות המקומיות צריכים לדעת בכל זאת.

היו"ר חיים כץ:


הוא ייתן לך שיק.

רן רידניק:


זה בדיוק מה שאמרתי, אמרתי שיש עלות משקית משמעותית. מתעלמים ממנה. אבל, לא. אין מנגנון שיפוי. זה חלק מהעניין שההצעה הזאת תקציבית. אין מנגנון שיפוי אוטומאטי לזה. זה עלות משקית שבה - - -

היו"ר חיים כץ:


אדוני מהאוצר, אני לא זוכר שקיבלת רשות דיבור. 

פיני קבלו:


אכן, אם זה באמת לא יטיל עלינו איזשהו נטל - ואני מניח שיש רשויות שלא ימצאו את הכסף לזה – אנחנו בסך הכול בעד הצעת החוק. אבל, יהיו רשויות שבסכומים שבהם מדובר כרגע בין 5,000 ל-  - -

היו"ר חיים כץ:


אנחנו נפצה אתכם בוועדת גבולות. נעביר שטחים מסוימים לכל מיני ישובים שתקבלו פיצוי ענק שלא יהיה לכם מה לעשות עם הכסף.


אדוני, בבקשה.

דרור יונה:


אני סמנכ"ל בקבוצת קניוני ישראל, קבוצה שמונה 18 קניונים בישראל מגודל של 5,000 עד 30,000 מטר. אני רוצה דווקא להתייחס לתחום העסקי.


קודם כל, אנחנו מברכים על היוזמה. היוזמה ברוכה. אבל, אני חושב שצריכים לרדת לרזולוציה קצת יותר נמוכה. זאת אומרת, לא מספיק לפרוס היכן שיש התקהלות של 15 איש ומעלה. השאלה היא, איפה פורסים בקניון של 30,000 מטר? האם פורסים ליד המשחקייה של הילדים? האם ליד מכון הכושר? איפה יש סבירות גבוהה יותר שיקרה אסון כלשהו, חס וחלילה? 


נכנסתי לאינטרנט וראיתי כי מגוון המכשירים הוא עצום. הסכומים נעים מ-1,200 דולר כפי שהזכירו, עד 2,300 דולר. ישנם מיליון מכשירים, מיליון סוגים. אחד מדבר בעברית, אחד מדבר באנגלית. צריך ליצור איזה סטנדרטיזציה במכשירים, איך מתפעלים אותם. מחר בבוקר זה מערך של הדרכות, מחר בבוקר זה ביקורת תקופתית. צריך ליצור  סדרה של כללים מאוד ברורים כך שבסופו של דבר יהיו לנו הכלים לתפעל את המערכת הזאת כמו שצריך כאשר זה יצא לשוק.

היו"ר חיים כץ:


בשביל זה אנחנו מדברים על תקנות. אבל, אני לא חושב שיש בעיה לשים עשרות מכשירים בקניונים. אני מכיר מישהו ששכר חנות בעזריאלי, והוא שילם 100,000 שקל לחודש שכירות.

דרור יונה:


לא דיברתי מהכיוון של הכסף.

היו"ר חיים כץ:


100,000 שקל שכירות על החנות, והיא לא גדולה מידיי.

דרור יונה:


כשישנם מאות מכשירים, יש צורך במאות אנשים שיפעילו אותם. צריך להכשיר את האנשים, צריך ליצור פה איזה תהליך מסודר. זה לא רק לפזר את המכשירים, זהו החלק הקל.

רחל אדטו:


כל אחד יכול להפעיל אותו.

היו"ר חיים כץ:


אדוני, בבקשה.

יאיר חברוני:


אני יאיר חברוני, נציג משרד הבריאות, מנהל ענף פיקוח ורישוי אמבולנסים במשרד. אני רוצה להתחיל מהסוף ולומר שאנחנו כמובן בעד יישום החוק. אני גם פרמדיק בהכשרתי, ועבדתי במגן דוד אדום שנים רבות. המכשיר הוא פשוט, ההפעלה שלו פשוטה, וכפי שהוא פשוט כך הוא מציל חיים, נקודה. יסכימו איתי עמיתי ממד"א שניידת טיפול נמרץ שתגיע עם הפרמדיק המוכשר ביותר, ועם מגוון התרופות הרחב ביותר שמצילות חיים, לא תוכל לעשות שום דבר אם בדקות הראשונות, הדיפיברלצייה לא ניתנת.


קחו את הקו המחבר בין מה שאני אומר לבין כתיבת התקנות. היה וימשיכו להיות גם ישיבות משותפות עם עמיתנו ממשרד התמ"ת שהגיעו אלינו למשרד הבריאות למתן ייעוץ ותמיכה – אגב, החיבור עם מד"א היה כחלק מאותן ישיבות שבהן חיברנו בין מד"א כגורם מייעץ ממשיך למשרד התמ"ת, ובהמשך בכתיבת התקנות – אני חושב שזה חשוב. אנחנו גם כן בתוך העניין הזה, תומכים במשרד התמ"ת. לא מדובר כאן על פיקוח והובלה. החוק עבר.

אורלי לוי אבקסיס:


אני מבינה שהתקנות כבר כתובות.

היו"ר חיים כץ:


יש לסיים לכתוב אותן.  האם יש פה עוד מישהו שרוצה לומר משהו? תודה רבה לכם על הישיבה. סליחה, אני מתנצל. לפרוטוקול, אני מתנצל שכמעט ושכחתי את מי שאני מכבד, מעריך ואוהב, חברת הכנסת מרינה סולודקין.

מרינה סולודקין:

אני הייתי אחד ממחברי החוק הזה. שמעתי פה  שהמכשיר מציל חיים של בני אדם, וזה דבר מאוד חשוב עבורי. אנחנו לא רואים את התקנות כבר שנתיים, וזה סרבול בכל מה שקשור להצלת חיי אדם. אני וחיים מספיק זמן בכנסת כדי לדעת שאם מכניסים את החוק להקפאה או לביטול לחוק ההסדרים, אז זה אומר הרבה. אנחנו לא נשלים עם זה. מי שרוצה קמפיין בתקשורת, יקבל אותו. 

היו"ר חיים כץ:


לאן את הולכת? אנחנו לא שם.

מרינה סולודקין:

חיים, אני רוצה לקבל תאריך לישיבת המשך על מנת לראות את התקנות, ולראות שהמכשירים האלה נמצאים במקומות ציבוריים.

היו"ר חיים כץ:


אוקיי, תודה רבה. אכן, הישיבה הזאת הביאה להתקדמות מה בזה שעו"ד מיכאל אטלן ממשרד התמ"ת אמר שהוא יעשה את כל אשר ניתן לסיים תוך שלושה חודשים את כתיבת התקנות, להביא אותן לוועדה, נאשר אותן, ובא לציון גואל.


תודה רבה, הישיבה נעולה.

הישיבה ננעלה בשעה 12:30.

